**ДО**

**Г-Н ТОМА БЕЛЕВ**

**ЗАМЕСТНИК-МИНИСТЪР**

**МИНИСТЕРСТВО НА ОКОЛНАТА СРЕДА И ВОДИТЕ**

**1000 СОФИЯ, БУЛ. „КН. МАРИЯ ЛУИЗА“ 22**

На Ваше писмо с изх. № 33-00-80/06.04.2022 г.

**Относно:** Становище на Министерство на земеделието по въпроси, включени в дневния ред на заседанието на Националния съвет по биологично разнообразие, насрочено за 27 и 28 април 2022 г.

**УВАЖАЕМИ ГОСПОДИН БЕЛЕВ,**

 В отговор с Ваше писмо с регистрационен индекс 0403-84/06.04.2022 г., относно провеждане на заседание на Националния съвет по биологично разнообразие, насрочено за 27 и 28 април 2022 г. и предложените за разглеждане материали, Министерството на земеделието изразява следното становище:

 По дневен ред за 27.04.2022 г.:

 Министерството на земеделието съгласува предложения за разглеждане по т.1, от дневния ред проект на „План за действие за опазване на Европейския лалугер (Spermophilus citellus) в България 2021–2030 г.“ след отразяване на следните бележки:

- На стр. 34 в четвъртото изречение на последния абзац предлагаме следната редакция на текста: „Според официалната статистическа информация в началото на периода (2001-2017 г.) общият брой на селскостопанските животни е бил 2881.2 хил. бр., през 2017 г. – 2113.9 хил. бр. или намалението в сравнение с 2001 година е с над 26% (фиг. 11) (Агростатистика 2020б).“

- На стр. 35: - във фигура 11 предлагаме следната редакция на текста за източник: „Източник: МЗХГ, отдел „Агростатистика“, анкети „Брой на селскостопанските животни към 1-ви ноември““;

- на стр. 35: в първия абзац от текста: „Започналото след прехода намаляване на броя на ССЖ продължава и след приемането на страната в ЕС. Драстичното намалява броят на ССЖ: 2.74 пъти при говедата и 6.06 пъти при овцете.“ – не става ясно кои периоди се сравняват.

- На стр. 61 предлагаме следната редакция на третия абзац: „Според базата данни (за периода 2000-2014) на МЗХГ, отдел "Агростатистика" – БАНСИК, слой „постоянно затревените площи и ливади – овощни градини“ от 2007 до 2014 г са намалели с 26,0% (за повече подробности виж т.4.3, фиг. 10).“.

- Министерството на земеделието поддържа становището си по подт. 5.2.4.9. Недостатъчно прецизен слой „Постоянно затревени площи“, подт. 5.2.4.11. Разминаване между начина на трайно ползване (НТП) на земите по Картата на възстановена собственост (КВС) и реалното ползване в Система за идентификация на земеделските парцели (СИЗП) и по подт. 7.1.5. Създаване на специализиран слой пасища на база на реалното им ползване в СИЗП, а не по НТП, изпратено с изходящ №0403-102/01.07.2021 г. до Министерство на околната среда и водите във връзка със заседанието на Националния съвет по биологично разнообразие, проведено на 06.07.2021 г. По отношение на подт.7.1.4. Създаване на специализиран слой пасища на база на реалното им ползване в СИЗП, а не по НТП (преди подт. 7.1.5.) отново обръщаме внимание, че данните в Системата за идентификация на земеделските парцели отразяват реалното ползване на дадена земя, независимо от нейния тип. Посочените по-горе подточки са включени в справката за отразените и неотразени бележки и препоръки след провелото се заседание на Националния Съвет по Биологично Разнообразие (НСБР) на 06.07.2021г., съответно подт. 2.9., 2.10, 2.11., която е част от публикуваните материали, свързани с предстоящото заседание на Националния съвет по биоразнообразие.

По т. 2 от дневния ред – „Проект на план за действие за опазване на поточния рак (Austropotamobius torrentium)за периода 2022-2031 г. в България“ предлагаме да бъде преразгледана целесъобразността на предвидената дейност 1.2. Приемане на Наредба за регламентиране на параметрите на зарибяването в точка VI. Необходими природозащитни действия, 1. Законодателни и управленчески, Мярка 1. Въвеждане на нормативни промени, осигуряващи опазване на местообитанията на вида.

Мотиви: Приемането на Наредба за регламентиране на параметрите на зарибяването е заложена с висока важност и краткосрочна времева рамка. В същото време не са посочени в пълнота обхвата и целта на този подзаконов нормативен акт, нито е посочено законово основание за изготвянето и приемането му. Следва да се има предвид, че съгласно Закона за нормативните актове (ЗНА), наредбата е нормативен акт, който се издава за прилагане на отделни разпоредби или подразделения на нормативен акт от по-висока степен. Изпълнението на дейност 1.2. Приемане на Наредба за регламентиране на параметрите на зарибяването е зависимо от наличие на съответно законово основание. Изработването на проект на нормативен акт се извършва при зачитане на принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност. С оглед императивната разпоредба на чл. 26, ал. 2 от ЗНА, в процеса по изработване на всеки нормативен акт се провеждат и обществени консултации с гражданите и юридическите лица.

Предвид гореизложеното с цел своевременно преодоляване на негативното въздействие върху популациите на поточния рак в резултат на зарибявания и установената необходимост от регламентиране на параметрите на целенасочените зарибителните дейности във водните обекти в страната (реки, язовири и др.), предлагам като дейност в плана да се предвиди изготвяне на подходящ общ административен акт (инструкция, методика или заповед).

Министерството на земеделието съгласува без бележки предложените за разглеждане проекти на планове по т. 3, т. 4 и т. 5 от дневния ред.

 По дневен ред за 28.04.2022 г. :

- по т. 1 от дневния ред „Разглеждане на предложения за специфични и подробни цели на опазване на ниво защитена зона за 41 защитени зони от екологичната мрежа Натура 2000“, упоменати в писмото, Министерството на земеделието изразява следното становище:

1.1. Поддържа становището на „Северноцентрално държавно предприятие“ (СЦДП) ДП, гр. Габрово, изразено с писмо с изх. №РД 01-142/12.12.2021 г. (входящ № 05-08-4064/21.12.2021 г. на МОСВ). По отношение на отговорите от страна на изпълнителя ИБЕИ-БАН, към посоченото становище, смятаме, че не е отразена една значителна част от конкретните бележки и предложения – по отношение на предложените и набелязаните цели, констатациите, свързани с гнезденето на колониалните видове чапли и корморани на остров „Вардим“, стопанисването и залесяването на насажденията от бяла топола и залесяването с евроамерикански тополи и други направени в посоченото по-горе становище на СЦДП ДП, гр. Габрово.

От друга страна, следва да се вземе под внимание обстоятелството, че няма научно-обосновано и нормативно заложено изискване за среднопретеглена средна възраст и за поддържане на среднопретеглена пълнота на 0,6. Поддържането на такава пълнота може да доведе до неравнопоставеност между отделните собственици на горски територии и създаването на конфликт при определянето на насажденията, от които ще се ползва дървесина.

1.2. Във връзка с предложените специфични и подробни цели за опазване в защитена зона BG0000322 „Драгоман“ представяме следните бележки и предложения:

Част от територията на защитената зона BG0000322 „Драгоман“, попада в горски територии – държавна собственост, в района на дейност на Югозападно държавно предприятие (ЮЗДП) ДП, гр. Благоевград, респ. попадащата в териториално поделение „Държавно горско стопанство Сливница“ (ТП „ДГС Сливница”) с обща площ 4437,1 xa, от която залесена 2808,3 xa и незалесена недървопроизводителна площ - 1604.0 xa.

Горскостопанският план на ТП „ДГС Сливница” е от 2019 г., изготвен въз основа на извършена инвентаризация на горските територии, част от които са разположени в обособени защитени зони по Закона за биологичното разнообразие - защитени зони от екологичната мрежа Натура 2000. Горските територии, определени като гори във фаза на старост, са с обща площ 412,3 ха.

 **-** *по Природозащитни цели на Местообитание 9170 - Дъбово-габърови гори от типа Galio-Carpinetum*

При така определената в предложението за специфична цел за поддържане на среднопретеглена пълнота на първия дървесен етаж от 0.6 до 1,0 не биха могли да бъдат провеждани възобновителните лесовъдски намеси - толериращи структурното и разновъзрастно разнообразие на насажденията. Това би могло може бъде постигнато, единствено чрез спазване на предвидените в актуалния горскостопански план лесовъдски дейности за изпълнение, а именно прилагане на лесовъдски системи, осигуряващи удължаване на възобновителния период и усложняване на структурата на дървостоите - възобновителни сечи с удължен възобновителен период: постепенно-котловинна сеч или с постоянен възобновителен период на неравномерно – постепенната сеч. Смятаме, че при стопанисване на природните местообитания в разглежданата защитена зона трябва да бъдат спазвани утвърдените режими за устойчиво управление на горите в Натура 2000.

Относно изискването за постигане на специфичната и подробна цел по отношение на наличието на големи/биотопни дървета и количеството мъртва дървесина предлагаме същото да бъде съобразено и да се основава на чл. 65, ал. 2, т. 7 и чл. 65, ал.3 от Наредба № 8/05.08.2011 г. за сечите в горите.

Относно горите във фаза на старост - всички териториални поделения на ЮЗДП ДП гр. Благоевград са сертифицирани по Националния FSC стандарт. В тази връзка 5% от горите във фаза на старост, съставляват всяко местообитание и в тях е забранена всякаква лесовъдска намеса. Предвид това, смятаме за немотивирано и неоснователно предложението да се залага целева стойност до 10% от общата площ на местообитанието като гори във фаза на старост в защитената зона, само за държавните горски територии. Предлагаме определянето на предложената цел да бъде съобразено като целева стойност със съответните законови и подзаконови документи.

 *- по Природозащитни цели за 91H0\* Панонски гори с Quercus pubescens*

Предвид предложената целева стойност за пълнота на първия дървесен етаж не биха могли да бъдат проведени следните лесовъдски намеси, предвидени в актуалния горскостопански план на ТП „ДГС Сливница“ от 2019 г.: неравномерно-постепенна сеч; принудителни и санитарни сечи в насаждения пострадали от абиотични или биотични повреди; последващо отваряне на прозорци при групово-постепенната сеч; провеждане на окончателната фаза на постепенно-котловинната сеч; последващо отваряне на котли при постепенно-котловинната сеч; намеси в зрели издънкови насаждения от групата за превръщане и за смесено семенно-издънково стопанисване, със започнала възобновителна сеч, различна от неравномерно-постепенна или постепенно-котловинна сеч. С оглед постигане на предложените специфични и подробни цели на опазване на защитената зона предлагаме да отпадне ограничението за поддържане на среднопретеглена пълнота от 0,6, с цел – създаване на възможност за прилагане на лесовъдски системи с удължен възобновителен период и усложняване на структурата на дървостоите.

По отношение на средната възраст на първия дървесен етаж - При въвеждане на предложеното ограничение издънковите гори с възраст под 60 годишна възраст, ще останат без задължителните намеси за групата за превръщане в семенни и за групата за семенноиздънково стопанисване, което ще доведе до престаряване на горите и забавяне на естествения възобновителен процес и тяхното превръщане в семенни.

Относно горите във фаза на старост – Предлагаме определянето на съответната специфична и подробна цел да бъде съобразено като целева стойност със съответните законови и подзаконови документи.

- *по* *Природозащитни цели за 91М0 Балкано-панонски церово-горунови гори*

Предложената целева стойност, при която пълнотата на първия дървесен етаж следва да бъде поддържана в границите от 0,6 до 1,0, ще възпрепятства провеждането на следните лесовъдски намеси: неравномерно-постепенна сеч, принудителни и санитарни сечи в насаждения пострадали от абиотични или биотични повреди, първоначално или последващо отваряне на прозорци при групово-постепенната сеч, окончателната фаза на постепенно-котловинната сеч; първо отваряне на котли при постепенно-котловинната сеч; намеси в зрели издънкови насаждения от групата за превръщане и за смесено семенно-издънково стопанисване, със започнала възобновителна сеч, различна от неравномерно-постепенна или постепенно-котловинна сеч. Смятаме, че при стопанисване на природните местообитания в разглежданите защитени зони трябва да бъдат спазвани утвърдените режими за устойчиво управление на горите в Натура 2000.

При въвеждане на предложената цел по отношение на средната възраст на първия дървесен етаж, издънковите гори с възраст под 60 годишна възраст ще останат без задължителните за групата за превръщане в семенни и за групата за семенноиздънково стопанисване лесовъдски намеси, което ще доведе до престаряване и затрудняване на процеса на естественото възобновяване и превръщането им в семенни насаждения. Смятаме, че при стопанисване на природните местообитания в разглежданите защитени зони трябва да бъдат спазвани утвърдените режими за устойчиво управление на горите в Натура 2000, като се прилагат лесовъдски системи с удължен възобновителен период.

Относно изискването за постигане на специфичната и подробна цел по отношение на наличието на големи/биотопни дървета и количеството мъртва дървесина предлагаме същото да бъде съобразена и да се основава на чл. 65, ал. 2, т. 7 и чл. 65, ал.3 от Наредба № 8/05.08.2011 г. за сечите в горите.

Относно горите във фаза на старост – Предлагаме определянето на съответната специфична и подробна цел да бъде съобразено като целева стойност със съответните законови и подзаконови документи.

С оглед горното, Министерството на земеделието предлага разглежданите предложения за специфични и подробни цели на опазване на ниво защитена зона за 41 защитени зони от екологичната мрежа Натура 2000 да бъдат приети след отразяване на посочените съответни бележки и предложения.

По т. 2 от дневния ред – Министерството на земеделието съгласува без бележки предложеното допълнение към документацията на защитена зона за опазване на природните местообитания и на дивата флора и фауна BG0000636 „Ниска Рила” по отношение на видовете и типовете природни местообитания, предмет на опазване в нея.

*С уважение,*

